b'\n_START_ARTICLE_\nPort Arthur (Ontario)\n_START_PARAGRAPH_\nPort Arthur on entinen satamakaupunki ja piirikunnan keskus Ontarion provinssissa Kanadassa Yl\xc3\xa4j\xc3\xa4rven l\xc3\xa4nsirannalla. Se yhdistyi 1. tammikuuta 1970 Fort Williamin, Neebingin ja McIntyren kaupunkien kanssa, muodostaen nykyisen Thunder Bayn kaupungin.\n_START_SECTION_\nHistoria\n_START_PARAGRAPH_\nKaupunki muodostui suojaisaan Thunder Bayn lahteen Yl\xc3\xa4j\xc3\xa4rven l\xc3\xa4nsirannalle 1850-luvun puolessa v\xc3\xa4liss\xc3\xa4. Kun Kanadan provinssit yhdistettiin 1867 Simon James Dawson sai Kanadan julkisten t\xc3\xb6iden osastolta teht\xc3\xa4v\xc3\xa4kseen suunnitella ja toteuttaa Dawson Route vankkuritien Thunder Bayn lahdelta Red Riverin siirtokuntaan. Tiety\xc3\xb6maan satamapaikka Yl\xc3\xa4j\xc3\xa4rven rannalla sai virallisen nimens\xc3\xa4 1870 kun eversti Garnet Wolseley antoi tuolle pienelle tulipalon tuhoamalle paikkakunnalle nimeksi Prince Arthur Landing kuningatar Viktorian pojan mukaan. Vuonna 1871 valmistui Prince Arthur Landing Town Plot eli kaupungin kaavasuunnitelma, joka samalla virallisti paikkakunnan nimen ja mahdollisti lainmukaiset maakaupat. Prinssi Arthur itse saapui paikkakunnalle vasta 1890 Kanadan kiertomatkallaan. Vuonna 1883 kaupungin nimeksi oli jo vaihdettu Port Arthur Canadian Pacific Railwayn virkailijoiden toivomuksesta._NEWLINE_Port Arthurista tuli kauppala vuonna 1884 Canadian Pacific Railwayn rakennust\xc3\xb6iden (1882\xe2\x80\x931885) my\xc3\xb6t\xc3\xa4. CPR my\xc3\xb6s pystytti kaupunkiin l\xc3\xa4ntisen Kanadan ensimm\xc3\xa4isen viljasiilon, mutta vuokrasi sen my\xc3\xb6hemmin Joseph Goodwin Kingille. Port Arthurin kukoistuskausi j\xc3\xa4i kuitenkin lyhyeksi rautatieyhti\xc3\xb6n siirt\xc3\xa4ess\xc3\xa4 toimintojaan pois kaupungista ja muuttaessa p\xc3\xa4\xc3\xa4ratansa linjauksen pohjoisemmaksi. Paikallinen talous oli lamassa aivan 1800-luvun loppuun saakka, kunnes 1897\xe2\x80\x931899 liikemiehet William Mackenzie ja Donald Mann hankkivat omistukseensa rautatieyhti\xc3\xb6t Ontario & Rainy River Railwayn sek\xc3\xa4 Port Arthur, Duluth & Western Railwayn. N\xc3\xa4ist\xc3\xa4 muodostettiin yhdist\xc3\xa4misen my\xc3\xb6t\xc3\xa4 uusi rautatieyhti\xc3\xb6, Canadian Northern Railway. Yhti\xc3\xb6n Yl\xc3\xa4j\xc3\xa4rven p\xc3\xa4\xc3\xa4toimipaikaksi tuli Port Arthur, joka nousi t\xc3\xa4rke\xc3\xa4ksi viljan laivaussatamaksi vuonna 1901 kun CNoR:n rautatie Port Arthurin ja Winnipegin v\xc3\xa4lille valmistui._NEWLINE_Paikallisessa taloudessa mets\xc3\xa4teollisuus oli suurimmassa roolissa aivan 1900-luvun alusta alkaen. Muita teollisuuslaitoksia kaupunkiin ei tullut vuosisadan alussa teollistamisyrityksist\xc3\xa4 huolimatta. Sahalaitosten jatkoksi kaupunkiin perustettiin my\xc3\xb6s sellu- ja paperitehdas vuonna 1917._NEWLINE_Canadian Northern Railway fuusioitui Canadian National Railwayn kanssa johti my\xc3\xb6s rautatieliikenteen v\xc3\xa4henemiseen, sill\xc3\xa4 CNR v\xc3\xa4hensi Port Arthuriin johtavan radan kunnossapitoa ja alensi sen luokitusta. T\xc3\xa4m\xc3\xa4 ei kuitenkaan vaikuttanut viljayhti\xc3\xb6ihin, jotka t\xc3\xa4st\xc3\xa4 huolimatta p\xc3\xa4\xc3\xa4ttiv\xc3\xa4t rakentaa viljasiilonsa mieluummin Thunder Bayn alueelle kuin Fort Williamsiin._NEWLINE_Port Arthurista tuli kauppala (town) vuonna 1884 ja kaupunki (city) vuonna 1907.'